Kim Behnke (FRI), 2000-05-02:
I 1974 fremsatte Fremskridtspartiet første gang forslag om at afskaffe sømandsskatten.
Det var der ikke flertal for, men da Dansk Internationalt Skibsregister blev indført i 1988, var en naturlig følge af det, at sømandsskatten blev ophævet.
Vi var på daværende tidspunkt meget kraftige tilhængere af indførelsen af et internationalt skibsregister og er fortsat tilhængere af det, selv om det ved forskellige lejligheder, primært af fagbevægelsen, er blevet godtgjort, at DIS skulle være udtryk for en eller anden form for fiasko.
Vi mener det modsatte, fordi DIS' formål primært er at sikre danske arbejdspladser.
For rederierne er alternativet jo, at man hyrer folk fra Philippinerne og Kina og andre steder og sejler under bekvemmelighedsflag, for skibene skal jo nok komme ud at sejle, uanset om de sejler under Liberias eller Bahamas flag.
Vi har imidlertid den opfattelse, at et skib, der sejler under dansk flag, ikke bare er et smukt skib, men at det også set fra et beskæftigelsesmæssigt synspunkt er en klar fordel, at vi har flest mulige danske søfolk ansat.
Men for rederierne er det jo en kynisk betragtning, når de ser på bundlinjen: Kan tingene hænge sammen? Ja eller nej?
Hvis de danske overenskomster med de danske skatter osv. er grundlaget, bliver resultatet desværre ofte, at de danske søfolk bliver fravalgt, og det synes vi er synd.
Danske søfolk er jo dygtige søfolk, og især når det gælder færgefart, er det jo overordentlig vigtigt, at det personale, der er om bord på færgerne, mens de sejler med passagerer, enten kan tale dansk eller i det mindste skandinavisk til danske passgerer.
krise- eller katastrofesituationer.
Dengang man indførte DIS, godtgjorde de kommuner, hvor mange rederier har hjemme, at de ville lide et eller andet økonomisk tab, og det er rigtigt, at det gjorde de også.
Men borgmestrene måtte erkende, at alternativet ikke var at opretholde sømandsskatten, men at søfolkene kom hjem og måtte gå på dagpenge, og det fik naturligvis de pågældende borgmestre til at bakke indførelsen af DIS op. Derfor mener vi heller ikke, at de argumenter, der er fremført i forbindelse med det her forslag, om, at kommunerne kommer til at lide et økonomisk tab, er noget, vi skal være særlig imponerede af. Alternativet for de pågældende kommuner er nemlig som sidste gang, at de i stedet får folk gående hjemme på dagpenge.
Med de bemærkninger vil vi fra Frihed 2000 fuldt ud støtte ministerens lovforslag, og vi glæder os over, at et større antal rederier og skibe nu kommer til at kunne sejle under dansk flag i Dansk Internationalt Skibsregister, og vi glæder os på vegne af de, som ministeren har opgjort, ca. 650 medarbejdere, som får deres arbejdsplads sikret ved, at de får lov til at sejle under de her regler. Sidste gang var den daværende skatteminister, hr. Anders Fogh Rasmussen, smart nok til at indføje en bestemmelse, som betød, at skattereglerne først trådte i kraft, i det øjeblik rederiet og fagbevægelsen stillede med nye overenskomster.
Hvis ellers den nuværende skatteminister kigger tilbage og ser, hvordan det forløb dengang, er jeg overbevist om, at den samme metode kan bruges den her gang, og så skulle man heller ikke have nogen problemer med at sikre, at der ikke er noget gab mellem gamle og nye overenskomster.
Vi støtter fuldt ud lovforslaget.